游靈隠寺得來詩復用前韵
作者：蘇軾
朝代：宋

paragraphs: 君不見，錢塘湖，錢王壯觀今已無。
屋堆黄金斗量珠，運盡不勞折簡呼。
四方宦游散其孥，宮闕留與閑人娛。
盛衰哀樂兩須臾，何用多憂心鬰紆。
溪山處處皆可廬，最愛靈隠飛來孤。
喬松百尺蒼髯鬚，擾擾下笑柳與蒲。
高堂會食羅千夫，撞鐘擊鼓喧朝晡。
凝香方丈眠氍毹，絕勝絮被縫海圖。
清風徐來驚睡餘，遂超羲皇傲几蘧。
歸時棲鴉正畢逋，孤煙落日不可摹。